first-past-the-post
First-past-the-post (FPTP) er flertalsvalg i enkeltmandskredse, hvor vinderen skal have flere stemmer end enhver anden kandidat for at blive valgt, såkaldt relativt flertal eller pluralitet. 
FPTP bruges i en lang række lande (Storbritannien, mange lande i Commonwealth, USA). Hertil kommer, at det bruges ved valgene i enkeltmandskredse i lande, der som Tyskland, New Zealand og Lesotho kombinerer anvendelse af enkeltmandskredse med en form for forholdstalsvalg på landplan, typisk ved at vælgerne får to stemmesedler.
I Danmark blev systemet med FPTP-valg brugt ved valgene til Den Grundlovgivende Rigsforsamling i oktober 1848 og ved folketingsvalgene 1849-1915 (samt i 1918 ved valgene i enkeltmandskredsene).